SL Uradni list Evropske unije C 311/1

KUBA – OSNUTEK SKLEPOV SVETA O 14. OCENI SKUPNEGA STALIŠČA

(2004/C 311/01)

Svet se je seznanil s 14. oceno skupnega stališča EU o Kubi. Ponovno je poudaril, da cilji Evropske unije v odnosih s Kubo ostajajo spodbujanje procesa mirnega prehoda v pluralno demokracijo, spoštovanje človekovih pravic in temeljnih svoboščin ter trajnostna gospodarska obnova in dvig življenjskega standarda kubanskega prebivalstva.

Svet je izrazil razočaranje nad dejstvom, da kubanska vlada od prejšnje ocene v juliju 2003 pri izvajanju ciljev skupnega stališča ni dosegla nobenega napredka.

Zlasti je izrazil svojo globoko zaskrbljenost zaradi stalnega množičnega kršenja človekovih pravic na Kubi. Odločno je obsodil sodni postopek in obsodbo skupine 16 aktivistov za človekove pravice in novinarjev aprila in maja 2004 ter dejstvo, da so številni zaporniki vesti, vključno s tistimi, aretiranimi med izvajanjem represivnih ukrepov kubanskih oblasti marca in aprila 2003, še vedno v priporu. Kubo je pozval, da nemudoma izpusti vse politične zapornike.

Svet je izrazil obžalovanje, ker so bile za zasebna podjetja od zadnje ocene uvedene nove omejitve, ki prinašajo negativne posledice za mnoge Kubance. Ponovil je svoje stališče, da bi odprtje kubanskega gospodarstva koristilo celotnemu prebivalstvu, vendar je hkrati izrazil nasprotovanje vsem enostranskim ukrepom zoper Kubo, ki so v nasprotju s splošno sprejetimi pravili mednarodne trgovine. Politika Evropske unije ni bila nikoli usmerjena v poskuse uvajanja sprememb s prisilnimi ukrepi, ki bi samo povečali gospodarsko stisko kubanskega prebivalstva.

Svet je ponovno potrdil veljavnost skupnega stališča iz leta 1996 in poudaril, da ostaja konstruktivno sodelovanje podlaga za politiko Evropske unije do Kube. Opozoril je, da kljub dejstvu, da vsi cilji skupnega stališča niso bili uresničeni, izolacija Kube ne bi prispevala k njihovi uresničitvi. Poudaril je pomen, ki ga Unija pripisuje dialogu za doseganje vidnih rezultatov na področjih politike, gospodarstva, državljanskih pravic in sodelovanja. Evropska unija ostaja odprta za ponovni začetek tega dialoga.

Svet je ostro obsodil nesprejemljiv odnos kubanske vlade do delegacij EU v Havani in Kubo pozval k spoštovanju mednarodno priznanih načel in običajev. Prav tako je izrazil obžalovanje nad kubansko zavrnitvijo sodelovanja z EU in ponovno poudaril, da je nadalje pripravljen, kolikor to dovoljujejo razmere, Kubi ponuditi sodelovanje z EU na področjih, ki spodbujajo prehod v pluralno demokracijo, spoštovanje človekovih pravic in temeljnih svoboščin ter trajnostno gospodarsko rast in dvig življenjskega standarda kubanskega prebivalstva. Od srede devetdesetih šteje EU k najpomembnejših partnerjem Kube pri spodbujanju trgovine, naložb in turizma, sodelovanju ter pri kulturnih in akademskih izmenjavah.

Zaradi pomanjkanja napredka pri izboljšanju položaja človekovih pravic je Svet ponovno potrdil ohranitev ukrepov, uvedenih 5. junija 2003; EU bo še naprej – kot povsod drugod po svetu – na slovesnosti ob državnih praznikih poleg vladnih predstavnikov vabila tudi člane tihe opozicije in druge predstavnike civilne družbe. EU in njene države članice bodo v okviru svoje politike konstruktivnega sodelovanja še naprej zagotavljale podporo kulturnim prireditvam na Kubi in kubanske oblasti pozvale, naj ne ovirajo tega procesa.